
Endnu et år er gået i DBSU. Mit andet år som forperson, hvilket har betydet, at det har været muligt at starte året væsentligt mere stabilt ud end vi gjorde i 2025. Det har givet plads til, at jeg, i samarbejde med forretningsudvalget, har kunnet sætte fokus på onboarding ved årets begyndelse, efterfulgt af en gennemgående opdatering af vores interne struktur og dokumenter. Selvom det stiller krav til en del administrativt arbejde, har det været en opdatering, jeg så som meget nødvendig, særligt for fremtidige tillidspersoner i DBSU. Mange af medlemmerne i hovedbestyrelsen har siddet i mange år, og det betyder, at en del ikke genopstiller til forårets valg. Jeg er selv på valg, og selvom jeg genoptsiller, har det været vigtigt for mig at kunne overlevere en stabil forening med veldokumenterede arbejdsgange, såfremt en ny bestyrelse skal overtage til april.

2025 har for mig været et begivenhedsrigt år. Dette har dels gjort sig gældende i DBSU regi, men i særlig grad i mit privatliv. Det har haft betydning for den tid og de kræfter, jeg har kunnet ligge i foreningsarbejdet, og det var derfor med en vis bekymring, at jeg satte mig til at skrive denne beretning.

For selvom min ambition ved årets begyndelse var at fortsætte stabiliseringen af foreningen, var jeg en smule bekymret for, om jeg havde været for uambitiøs i min planlægning og indsats. Så meget desto mere bekræftende har det været at se, hvordan arbejdet alligevel har taget form, hvordan nye tillidspersoner tog nye udfordringer på sig og hvordan folk på egen hånd gav sig i kast med både små og store opgaver. Det år, som for mig virker som om det er sluppet væk mellem fingrene på os, viser sig at have budt på en ny hjemmeside, en økonomi med et overskud vi ikke har set i flere år, stærke relationer til nye og gamle samarbejdspartnere, en gennemgående opdatering af vores interne dokumenter, en helt ny samværspolitik, veludførte arrangementer og meget, meget mere. Jeg håber, I giver jer tid til at læse de uddybede beskrivelser, som de følger i denne beretning.

Det har ligeledes været en fornøjelse at se, hvordan både region Øst og Vest har afholdt flere arrangementer, end jeg har set i min tid i foreningen, søgt fondsmidler og sendt repræsentanter afsted til arrangementer i både LFBS og DBS. Jeg ser frem til meget mere samarbejde på tværs af DBSUs tre bestyrelser i 2026.

Det kostede mig en del himmelvendte øjne til dette års udvidede hovedbestyrelsesmøde, da jeg forsøgte at få denne pointe igennem. Man skulle tro, jeg, efter to år på posten, havde lært, at ros er forkert placeret, når den gives efter en hel dags møder. Men så er det jo godt, man får en chance mere og så til et endnu større publikum.

Så lad mig benytte chancen til at sende en kæmpe tak til alle dem der har gjort DBSUs arbejde muligt i 2025. Det gælder både tillidspersoner, ansatte, hjælpere, samarbejdspartnere og alle jer der møder op til vores arrangementer.

Som sagt kommer 2026 til at byde på forandring i DBSUs hovedbestyrelse, og jeg glæder mig til forhåbentlig at få lov at byde de nye tillidspersoner velkommen i betyrelsen. Benyt meget gerne lejligheden til at overveje, om en tillidspost kunne være noget for dig. Vi har udarbejdet en lille oversigt over, hvad de forskellige poster kræver, som er udsendt sammen med denne beretning. Læs den meget gerne og tøv ikke med at sende mig en mail, hvis du har nogen som helst spørgsmål!

Tilbage for mig er der blot at sige tusind tak for et godt 2025. Jeg glæder mig til at se jer alle sammen til meget mere samarbejde og mange flere arrangementer i 2026.
Rigtig god læselyst!

Af Ditteemilie C.

DBSU tæller pr. 31. december 2025 230 medlemmer. Aldersmæssigt fordeler medlemmerne sig således:

• 0-29 år: 153 medlemmer
• 30-35 år:  77 medlemmer

Det betyder at vi er faldet med samlet set 10 medlemmer, hvoraf de 9 er under 30 år. Regionalt fordeler vores medlemmer sig med 126 medlemmer i Region Øst og 104 medlemmer i Region Vest.
[bookmark: _Toc225758778]Kontor
Af Ditteemilie C.

Kontoret er fortsat været bemandet 20 timer ugentligt. Udover at løse de administrative opgaver der kommer i løbet af årets gang, som er mange og af forskelligartet karakter, så har der igen været kursus og udvikling på tapetet. I forsommeren var jeg sammen med Ida på kursus hos Center for Frivilligt Socialt Arbejde, CFSA, i Ledelse af Ildsjæle og i efteråret blev mine færdigheder i WordPress tiltrængt opdateret, da jeg siden sommeren også har varetaget at vedligeholde IT og hjemmeside.

Af Hiba A.

I 2025 har der været fokus på at stabilisere foreningens økonomi samt et ønske om at øge egenkapitalen. Der arbejdes fortsat på at sikre en økonomi i DBSU, som kan rumme udsving i løbet af året, hvis dette skulle blive nødvendigt.
Der blev i 2025 fundraiset 221.000 kr. til Caminoturen, som udelukkende var øremærket til dette arrangement. Vi afslutter året med et flot overskud, men der kan forventes et underskud i 2026, da der er tilbageført 47.000 kr. til Blindes Støttefond.
Socialstyrelsen har igen i år bevilget et betydeligt tilskud til dækning af Lalandia-arrangementet i samarbejde med LFBS. Dette er en stor hjælp for foreningens samlede økonomi.
Foreningen har endnu en gang undgået udeblivelsesbøder fra Fuglsangscentret. Dette skyldes en stor indsats fra både bestyrelsen og medlemmerne, som har været gode til at melde afbud rettidigt og kommunikere med arrangørerne. Det er meget tilfredsstillende.

I 2025 er udgifterne til bestyrelsesmøder holdt under budget. Dette skyldes blandt andet, at vi på grund af manglende værelser på Fuglsangscentret har været nødt til at afholde ét ud af fire bestyrelsesmøder online, samt at to møder er blevet forkortet til én overnatning i stedet for to. Dette har ikke haft betydning for det foreningsarbejde, der udføres.

Bestyrelsen besluttede i foråret 2025 at opsige samarbejdet med den daværende IT-supporter. Efterfølgende er budgettet for IT- og hjemmesideudgifter blevet omlagt, og tallene er justeret i budgetforslaget for 2026. I 2025 er der anvendt midler på udvikling af en ny hjemmeside, da den tidligere hjemmeside havde en række både tilgængelighedsmæssige og visuelle udfordringer. Derudover er der investeret i kompetenceudvikling af foreningens kontoransvarlige inden for IT og webudvikling gennem kursusdeltagelse.

Der blev ikke afholdt Nordic Camp i Island i 2025, hvilket også har bidraget til årets overskud.

I 2025 fik foreningen dækket de internationale udgifter fra 2024 gennem den årlige driftsansøgning ved DUF. Tilskuddet udgjorde i alt 619.528 kr., hvilket er væsentligt højere end i 2024 og højere end det niveau, der er budgetteret med for 2026.

I alt har DBSU haft indtægter på 1.356.723 kr. Fordelingen af udgifter har været følgende:

•  Arrangementer: 32 %
•  Løn- og personaleudgifter: 23 %
•  Regioner: 8,5 %
•  Administrationsudgifter: 6,5 %
•  Landsmøde: 7 %
•  HB og FU: 3,5 %
•  Øvrige aktiviteter: 5 %

Ovenstående oversigt viser ændringer i fordelingen af udgifter sammenlignet med sidste år. Nogle poster er steget, mens andre er faldet. Dette skyldes en samlet omstrukturering af foreningens midler samt en højere indtægt i 2025, blandt andet som følge af det ekstra tilskud fra DUF og øvrige økonomiske omstruktureringer i foreningen.

Samlet set har foreningen et årsresultat på 193.840 kr. i overskud, hvilket ikke er set de seneste år og en egenkapital på 641.033

[bookmark: _Toc225758780]Hovedbestyrelsen
I hovedbestyrelsen har vi fortsat haft fokus på at finde den rette fordeling af ressourcer. Bestyrelsen har i år bestået af en blanding af medlemmer der har siddet i mange år og helt nye, så vi begyndte året med en workshop om motivation som mundede ud i en fælles forventningsafstemning. Efter mødets afslutning udarbejdede vi en fælles intern forretningsorden for at skabe de bedste forudsætninger for et godt samarbejde.

Da vi kun mødes fysisk fire gange årligt og resten af vores arbejde foregår gennem mails, onlinemøder og på forhånd fordelte opgaver på egen hånd, har det givet god mening at have et fælles sæt af forventninger og regler for god arbejdskultur samt vilke forventninger, vi kan tillade os at have til hinanden. Dette for at sikre, at alle havde samme forudsætninger for og forståelse af det arbejde der skulle udføres mellem møderne.

Som det fremgår af årsberetningen, har de forskellige medlemmer af hovedbestyrelsen igen i år været fordelt ud på vores forskellige repræsentationsopgaver og samarbejdspartnere. Den bredere repræsentation af DBSU udadtil har givet mulighed for at præsentere flere perspektiver på de sager, vi har talt for. Samtidig har det givet bestyrelsesmedlemmerne større frihed til at prøve kræfter med de dele af arbejdet, vi hver især finder mest interessant.

Et af årets store projekter har været opdateringen af vores personalehåndbog. Et projekt der har vist sig at være mere omfangsrigt og tidskrævende end først antaget, og som derfor vil fortsætte i 2026. Det er dog allerede blevet til en del dokumenter, blandt hvilke særligt kan nævnes vores nye samværspolitik, nye økonomiske retningslinjer til brug for tillidspersoner samt en intern forretningsorden til brug for hovedbestyrelsen.

Som hovedbestyrelse håber vi, at disse initiativer på sigt vil styrke foreningen gennem tydeligt formulerede retningslinjer for arbejdet, bedre intern enighed om forventninger og arbejdsfordeling, fælles forståelse samt mulighed for vidensdeling til nye tillidspersoner.
Sideløbende med dette stykke arbejde har vi afholdt flere spændende arrangementer, både i samarbejde med regionerne og eksterne samarbejdspartnere. Alle disse har deres egne afsnit i denne beretning, og vi håber meget, I vil give jer tid til at læse dem.

Tak til alle der er mødt op til vores arrangementer og på anden vis har støttet op om vores arbejde i år, vi glæder os til at bruge meget mere tid sammen i 2026.

Konstallationen i forretningsudvalget blev ved årets begyndelse æneret, og to nye medlemmer kom til. Det betød, at udvalget fra begyndelsen havde fokus på at skabe det bedste udgangspunkt for årets arbejde. Vi deltog på et CFSA kursus i at udarbejde en fælles forretningsorden, noget der senere gav anledning til både vores egen, men også hovedbestyrelsens interne forretningsorden.

Vi har haft en fleksibel struktur, hvor vi løbende har kommunikeret om dag-til-dag spørgsmål, mens vi sideløbende har afholdt kvartalsmøder, både fysisk og online, hvor vi diskuterer større spørgsmål.

Denne arbejdsform har resulteret i, at vi på nuværende tidspunkt har opbygget et fleksibelt arbejdsmiljø med løbende sparing, god fordeling af arbejdsopgaver og forståelse for behovet for somme tider at afløse hinanden for at give os selv de bedste forudsætninger for at balancere arbejde med en travl hverdag.

Årets store projekter har været fordelt mellem os, og det betyder således, at Ida har stået for kontakten til medieredaktionen, Nicklas har været tovholder for samværsudvalget, mens Hiba har stået for faciliteringen af årets hovedbestyrelsesmøder.

Hiba fortsætter som kasserer i 2026, og hun beholder dermed sin plads i udvalget, mens Ida og på valg og Nicklas skal genvælges af den nye hovedbestyrelse som tredje FU-medlem. Konstallationen af forretningsudvalget for 2026 vil derfor først stå klar efter landsmødet, men vi vil alle tre gerne sige tak for i år og håber, vi får mulighed for at fortsætte arbejdet til næste år.

Af Rosa Engholm Larsen

Region Øst ser tilbage på bestyrelsesåret 2025 med stor tilfredshed og stolthed. Året har været præget af høj aktivitetsgrad, stærkt samarbejde og et bredt udbud af sociale, kulturelle og fysiske arrangementer. I alt blev der planlagt 20 arrangementer og aktiviteter, hvoraf 18 blev gennemført, mens 2 måtte aflyses grundet manglende tilslutning. Samlet set vidner året om et levende og engageret regionalt fællesskab båret af frivillighed, initiativ og lysten til at skabe gode oplevelser for unge i DBSU.

Bestyrelsesåret har budt på stor variation i aktiviteterne – fra generalforsamling til øl- og vinsmagninger, koncerter, fællesspisninger, sports- og naturaktiviteter samt kulturelle og sanselige oplevelser. Arrangementerne har fundet sted både i og uden for København og har flere gange involveret tværregionalt samarbejde, særligt med Region Vest, samt samarbejde med eksterne partnere som DBS, Parasport Danmark, IBOS og DTU. Dette har bidraget til vidensdeling, nye perspektiver og et styrket netværk på tværs af organisationer og regioner.
Et centralt fokus for Region Øst har fortsat været at skabe trygge, inkluderende og oplevelsesrige fællesskaber, hvor både nye og eksisterende medlemmer har mulighed for at deltage på lige vilkår. Arrangementerne har haft meget forskellig karakter og tilslutning – fra små, intime aktiviteter med få deltagere til større events med op mod 30 fremmødte – hvilket afspejler et ønske om at favne bredt og imødekomme forskellige interesser og behov blandt medlemmerne. Desuden har regionen haft en sund økonomi og søgt og modtaget støtte til fællesspisningerne, hvilket der kan læses mere om i økonomiafsnittet i årsberetningen for Region Øst.

Der er i løbet af året lagt stor vægt på bæredygtigt bestyrelsesarbejde, hvor opgaver er blevet fordelt og løftet i fællesskab. Gennem tydelig kommunikation, forventningsafstemning og fleksibilitet har bestyrelsen arbejdet for at sikre overskud hos både arrangører og frivillige, også når studie-, arbejds- eller privatliv har krævet ekstra opmærksomhed. Dette har bidraget til et sundt samarbejdsklima og et højt engagement gennem hele året.

Anerkendelse af de frivillige kræfter har igen i år været en vigtig prioritet, og året blev indledt med en frivillighedsfest, hvor hjælpere, arrangører og andre engagerede blev fejret for deres indsats. Uden den store opbakning fra frivillige, samarbejdspartnere, hjælpere og støtteorganisationer havde det høje aktivitetsniveau ikke været muligt. Der skal derfor lyde en stor tak til alle, der har bidraget til Region Østs arbejde i 2025.

Afslutningsvis kan Region Øst konstatere, at året har været kendetegnet ved engagement, fællesskab og motivation. Den gode stemning, det stærke samarbejde og lysten til at prøve nye idéer har været gennemgående værdier i regionen. Med dette fundament ser Region Øst frem til at fortsætte det gode arbejde, styrke samarbejdet med HB og Region Vest og fortsat udvikle DBSU som et attraktivt fællesskab for unge synshandicappede.
Ønsker man at engagere sig i Region Øst eller høre mere om regionens arbejde, er man altid velkommen til at kontakte bestyrelsen på oest@dbsu.dk.

Af Region Vest

2025 har været et aktivt og udviklende år for DBSU Region Vest med en bred vifte af arrangementer og et stærkt fokus på fællesskab og medlemsengagement. Regionen har gennemført både sociale, læringsorienterede og oplevelsesbaserede aktiviteter, herunder ungdomsseminar med generalforsamling, tandemcykling, friluftstur, bowling, grillfest og juletur.

Året har været præget af gode samarbejder – særligt med Region Øst, men også med DBS og Parasport Danmark. De tværregionale aktiviteter har styrket fællesskabet på landsplan og skabt nye relationer mellem medlemmer.

Bestyrelsesarbejdet har fungeret stabilt og konstruktivt, og nye kræfter er kommet til i løbet af året. Samtidig har året vist vigtigheden af god planlægning, tydelig kommunikation og fortsat fokus på at engagere medlemmer bredt i regionen.

Økonomisk afsluttes året med et mindre underskud, primært grundet forskydninger i udgifter mellem 2025 og 2026 samt tilbagebetaling af midler. Regionen har dog fortsat en sund økonomi med en solid egenkapital og succes med fondsansøgninger.

I 2026 vil der fortsat være fokus på at udvikle aktiviteter, styrke samarbejder og sikre en god overgang til en ny bestyrelse.

Afslutningsvis takkes medlemmer, frivillige, samarbejdspartnere og bestyrelse for et engageret og vellykket år.

Skrevet af Anna Hope og Ditteemilie

Normalt er det Noëlle, der skriver om medieredaktionen, men da hun er på orlov resten af året, må den anden halvdel tage over. Denne beretning bliver derfor skrevet af Anna – med lidt assistance fra redaktionens støttehjul, Ditteemilie.

Siden nytår har Ditteemilie stået for koordineringen af arbejdet i medieredaktionen, en opgave der tidligere lå hos et medlem af hovedbestyrelsen. Det har givet rigtig god mening – især fordi hun i forvejen arbejder med hjemmeside, invitationer m.m. Anna har fortsat været ansvarlig for SoMe, mens Noëlle som altid har produceret vores podcasts.

I løbet af året har medieredaktionen udgivet fire podcasts:
• Bag Det Grå Slør – en personlig fortælling om at få konstateret grå stær, udgivet i tre dele.
• Anna på Caminoen – skridt for skridt, del 1 – en beretning om at forberede sig på at gå Caminoen med både cerebral parese og synshandicap i rygsækken.

På SoMe har vi afprøvet et nyt tiltag, hvor arrangørerne for hvert arrangement har sendt billeder og tekst ind. Formålet er at give et bedre indblik i, hvad vi egentlig laver i DBSU – for os i medieredaktionen kan desværre ikke være til stede hver eneste gang. Derudover øver vi os løbende i at synstolke alle vores billeder, til glæde og gavn for alle jer, der følger med.

Afslutningsvis vil jeg benytte lejligheden til at dele, at vi har fået en ny Spotify-profil. Vi hedder nu: DBSU Podcast.

Af Nicklas Aa. og Ditteemilie C.

I løbet af sommeren opsagde vi vores samarbejde med tidligere IT-support, og påbegyndte derefter arbejdet med at udvikle en ny hjemmeside, da den gamle ikke levede op til de standarder vi ønsker for en moderne medieplatform.

Hjemmesiden er udviklet med fokus på bedre overblik, øget tilgængelighed og en mere brugervenlig oplevelse for både medlemmer og interesserede. I forbindelse med udviklingen af hjemmesiden har DBSU også opdateret sit visuelle udtryk. Logoet har skiftet farve fra blå til lilla – et farveskift, der skal symbolisere fornyelse, energi og fællesskab. Fremover vil der ligge referater, beretninger og regnskaber fra de seneste fem år på hjemmesiden.

Vi har indgået en 3-årig hosting og supportaftale med firmaet der har lavet hjemmesiden.

[bookmark: _Toc225758786]Aktiviteter

[bookmark: _Toc225758787]Sommertræf på IBOS og Sommerskole på Refsnæs
Af Cecilie Z.

Tor og jeg var så heldige at få lov til at besøge det årlige sommertræf på IBOS og sommerskolen på Synscenter Refsnæs.
Begge dage var nogle rigtig varme fornøjelser med temperaturer på over 30 grader.

På sommertræffet mødte vi en masse kendte DBSU-ansigter. Men også nogle nye og nysgerrige unge, som vi fik nogle gode samtaler med omkring det at være ung med et synshandicap og hvad der kan være af udfordringer i hverdagen. De oplever som mange andre udfordringer ift. uddannelsessystemet, samt at finde rundt i hvem der kan hjælpe med hvad, når der opstår problem i hverdagen.
Vi sluttede vores besøg med en lækker frokost og de unge glædede sig, da de skulle ud at køre bil derefter - heldige dem

Dagen efter var vi på sommerskole hvor vi igen mødte nogle super søde børn og unge.
Og inden vi fik set os om, sad vi på ryggen af en hest og blev trykket rundt på sportspladsen - Cecilie med en efterfølgende fibersprængning i låret - av
Dagens besøg sluttede med en skøn optræden fra de unge på sommerskolen.

Det er jo som det plejer: god stemning, grin, sang og glade ansigter.

Tak for at vi måtte besøge jer

Af Elias, Thea og Ditteemilie

Torsdag den 23. oktober var DBSU repræsenteret på Synsmessen af Elias og Thea fra bestyrelsen samt Ditteemilie fra kontoret. Med sig havde de også Walter – den mest nuttede brune labrador, som udover at være dagens maskot også er Elias’ førerhund.

Vi havde en lille, men hyggelig stand, hvor vi delte foldere, karameller og masser af smil ud. Dagen bød på både gode snakke, gensyn med gamle kendinge og nye spændende bekendtskaber – og selvfølgelig masser af mulighed for at afprøve forskellige hjælpemidler.

Hos Lus og Lup kunne vi blandt andet teste forskellige filterbriller og opleve, hvor stor en forskel de gør for kontrasterne. Hos Dansk Blindesamfund fik vi en god snak om friheden ved at have en førerhund – og hørte samtidig om deres kommende julemarked på Fuglsangcentret den 6.–7. december. Her kan man blive drysset med julestemning og købe smukke, håndlavede sager, alle lavet af blinde og svagsynede. (Der er i øvrigt gratis adgang!)

Hos LFBS havde Marie-Louise medbragt en række tilgængeliggjorte spil til børn, som hun selv har tilpasset med fysiske markeringer på spillepladerne og punktskrift på regelsæt. Meget inspirerende og kreativt arbejde!

Til sidst besøgte vi SuB Slagelse, som præsenterede deres VR-applikation N-Lited. Programmet gør det muligt at vise pårørende, hvordan en person med synshandicap oplever sine omgivelser. Ditteemilie fik lov til at prøve at “se” som både Elias og Thea – en virkelig øjenåbnende oplevelse:

“Nu forstår jeg bedre, hvad I mener, når I siger, I ikke kan se det!”
Alt i alt en fantastisk dag fyldt med netværk, læring, grin og inspiration – præcis som en god messe skal være!

[bookmark: _Toc225758789]Nordic Baltic Youth Summit
Af Camille C.

I denne forlængede weekend deltog jeg på det nordisk-baltiske ungetopmøde i Helsinki, Finland sammen med 200 andre unge fra de 11 nordiske og baltiske lande og selvstyrende regioner. Vi har diskuteret klimaudfordringer og unge i arbejde (hvor jeg selvfølgelig var i Mental Sundhed-gruppen), hørt inspirerende taler fra diverse mennesker, organisationer og ministre, deltaget i workshops, og kommet med konkrete politiske forslag på internationale problemstillinger til vores respektive regeringer.

Det har været meget lærerigt og interessant at få indsigt i forskelle og ligheder mellem vores kulturer, men det har også været så meget mere end det! Aldrig før har jeg mødt så mange venlige mennesker på én gang, og jeg er både glad for alle vores samtaler, vores gåture rundt til de forskellige seværdigheder og julemarkeder, og vores byture i det finske natteliv. Et natteliv, hvor der aldrig bliver helt mørkt, fordi de utallige julelyskæder oplyser den mørke nattehimmel. Alle har været meget åbensindede og oprigtigt nysgerrige på hinanden, og jeg kan slet ikke vente til forhåbentlig at se mange af jer igen på lignende konferencer eller i det virkelige liv.
Taknemmelig er et sølle ord til at beskrive den følelse, jeg står tilbage med efter denne fantastiske oplevelse, men taknemmelig er jeg. Tak til alle, der var med til at skabe den.

[bookmark: _Toc225758790]Arrangementer

[bookmark: _Toc225758791]Landsmøde 2025
Af Ida R.

I år eksperimenterede vi med et aktivt indslag fredag aften. En danseinstruktør fik os op ad stolene og underviste os i moderne dans. Vi er glade for resultatet af at indføre et fysisk indslag, men vi tager de kritiske inputs fra årets evaluering med til næste års planlægning.
Endnu en gang blev landsmødet gennemført i løbet af lørdagen, hvilket gav god mulighed for socialt samvær og en fyldestgørende evaluering om søndagen.

Lørdag eftermiddag var der indlagt en pause, hvor vi havde inviteret vores samarbejdspartnere til at lave boder, som deltagerne frit kunne besøge. Der blev således både prøvet kræfter med Show Down, Meta Smartbriller og NaviBlind. Undervejs på mødet fik vi også besøg fra både IBOS, DBS, LFBSog Interessegruppen.

Vi var rigtig glade for at se, at så mange havde lyst til at deltage på årets landsmøde. Heldigvis havde en masse gamle kendinge lyst til at vende tilbage og så var vi virkelig glade for at se, at så mange medlemmer ikke kun deltog for første gang, men også kom med masser af engagerede inputs til de forskellige drøftelser og debatter.

[bookmark: _Toc225758792]Royal Run
Af Ida R.

2. pinsedag den 9. juni deltog omkring 60 seje medlemmer fra DBS, DBSU og en gruppe skønne seende hjælpere i den store folkefest Royal Run i København. Sammen gik og løb vi 1 mile, 5 km og 10 km gennem Københavns solrige gader og smukke omgivelser.
Stemningen i byen var helt særlig. Ruten summede af liv, glade mennesker, musik, flag vajende fra vinduerne og store grupper af tilskuere, der heppede fra start til slut. Det hele emmede af fællesskab og fest.

Vi begyndte morgenen med at hygge med morgenmad og uddele startpakker, hvorefter vi ønskede hinanden en god tur.  Selvom distancerne var spredt ud over hele dagen, og vi ikke alle så hinanden undervejs, var vi stadig en del af noget større. Vi mødtes i små grupper, fulgtes ad, heppede, grinede og delte oplevelsen. Det var fantastisk at se, hvordan både deltagere og publikum bakkede hinanden op hele vejen mod målstregen.

Turen sluttede på smukkeste vis ved slotspladsen på Amalienborg, hvor vi kunne krydse målstregen med smil, sved på panden og en kæmpe følelse af stolthed.

Tak til DBS kreds Frederiksberg for samarbejdet om arrangementet og tak til alle jer, der deltog og gjorde dagen til noget helt særligt. Det var fantastisk at være synlige på alle distancerne og mærke, hvordan vi som fællesskab satte vores aftryk til løbet.


[bookmark: _Toc225758793]Mestringstur på Caminoen

Den 4. – 13. juli gik en megasej gruppe på 11 unge og seks ledsagere på Caminoen, den legendariske pilgrimsrute gennem Nordspanien
Men de er ikke ”bare” på vandretur. De er på en rejse for at lære, vokse, udfordre sig selv og styrke troen på egne evner

I ni dage tilbagelagde de cirka 25 kilometer om dagen og overnatningen foregik på traditionelle pilgrimsherberger. Undervejs var de delt op i små grupper med to synshandicappede og en ledsager. Hver dag skiftes deltagerne til at have ansvaret for at navigere og træffe beslutninger – og de må kun stille to spørgsmål til deres ledsager i løbet af dagen, som må give ét ekstra input. Resten må de klare med GPS, deres dømmekraft og lysten til at samarbejde – både med hinanden og andre vandrere
Formålet var at styrke deres selvtillid, navigationsfærdigheder og evne til at tage lederskab i deres eget liv.

Turleder er Edis, der selv er blind og til daglig underviser på Dansk Blindesamfunds kurser. Forrige år gik han hele Caminoen alene – 800 km med sin blindestok, talende telefon og modet til at spørge om hjælp. Det blev en livsændrende oplevelse, som han nu giver videre til andre. Derfor har han arrangeret denne tur for Dansk Blindesamfunds Ungdom
Rejsen begyndte med en lang tur fra Kastrup til middelalderbyen Saint Jean Pied de Port i Sydfrankrig, hvor de begyndte deres rejse. På første vandredag krydsede de Pyrenæerne, gik gennem et ørnereservat og nåede op i 1300 meters højde. Stierne var stejle og udfordrende, men naturen betagende og aktiverede alle sanserne.

Ved målstregen var fødderne godt ømme, men humøret og fællesskabet var stadig i top. Deltagerne har i den grad fået uforglemmelige oplevelser med hjem i rygsækken – og opdaget nye sider af sig selv

Et synshandicap ikke ingen hindring for at leve et aktivt og indholdsrigt liv.

[bookmark: _Toc225758794]Lalandia 2025
Af Ditteemilie C.

Forlænget weekend i Lalandia Billund er efterhånden blevet en fast tradition i DBSU-regi – og med god grund, for konceptet virker bare.

For omkring en måned siden drog vi endnu en gang afsted, denne gang i weekenden den 25.–28. september 2025. Vi kunne melde fuldt hus med hele 160 deltagere! Deltagerne bestod af DBSU’ere, hvor de under 18 år havde deres nærmeste familie med, mens de ældre tog afsted alene, med partner og/eller børn. Derudover havde vi et lille, men effektivt hjælperteam samt en håndfuld dedikerede arrangører fra både DBSU og LFBS.

Programmet fulgte i store træk sidste års skabelon, men med én vigtig ændring: vi havde flyttet arrangementet til september. Det viste sig at være en god beslutning, for det gav os mulighed for at udnytte de mange udendørs faciliteter – legepladser, klatretårn og meget mere. Torsdag aften kunne vi endda nyde en hyggelig udendørs pizzafællesspisning, hvor alle fik lejlighed til at hilse på hinanden, et stort ønske fra tidligere års ture, hvor sne, regn og kulde har umuliggjort dette.

Udover de mange timer i Aquadome, fik vi også prøvet kræfter med andre af Lalandias aktiviteter. Fredag eftermiddag havde vi fx booket alle bowlingbaner i et par timer, de mindste fik hoppet løs på trampolinerne og svævede i SkyRideren, og selvfølgelig blev der også løbet på skøjter.

Men udover sjov, leg og et velfortjent afbræk fra hverdagen, er formålet med turen også at skabe rammerne for, at familier med synshandicappede børn kan mødes, netværke og være sammen med andre i samme situation.

Det er rørende at se gamle venner gense hinanden – og mindst lige så fantastisk at opleve, hvordan nye relationer spirer frem.

Tusind tak til alle jer, der var med til at skabe endnu en uforglemmelig weekend sammen med Dansk Blindesamfunds Ungdom og Landsforeningen af Forældre til Blinde og Svagsynede.


[bookmark: _Toc225758795]Miniefterårsferie

Endnu engang har DBSU’s miniefterårsferie fundet sted på Synscenter Refsnæs - og det var igen en stor succes!

Fra den 11. til 14. oktober var Stausgård fyldt med latter, hygge og julestemning, for årets tema var jul!

Fra start til slut var stemningen fyldt med juleglæde og fællesskab. Vi fik pyntet julede blindestokke, lavet julepynt, spist julesmåkager og vi har holdt Åben Scene, hvor der blev vist kreative og musikalske talenter frem.

Køkkenet duftede af julemad, og der blev delt både risengrød, rødkål og æbleskiver.
Udover alt det julede bød programmet også på orienteringsløb med appen VoiceVista, en hyggelig fødselsdagsfejring og den traditionelle tur til Tivoli – hvor julelysene dog var erstattet af græskar, spøgelser og uhygge i anledning af snarlig Halloween, men stemningen var stadig helt magisk. Efter fire dage fyldt med aktiviteter, god mad og nye venskaber var vi alle godt trætte – men på den allerbedste måde.

I alt deltog 13 børn og unge mellem 10 og 16 år, støttet af 4 engagerede arrangører fra DBSU, 6 fantastiske hjælpere samt lidt ekstra assistance på Tivolituren.
Vi ser allerede frem til næste års miniefterårsferie – for hvis der er noget, denne uge har vist, så er det, at sammen kan vi skabe minder, der varer længe efter, julepynten er pakket væk.
Tak for i år – og på gensyn i 2026!

[bookmark: _Toc225758796]Samarbejdspartnere

[bookmark: _Toc225758797]Dansk Blindesamfund - DBS
Af Ida R.

Efter valget til forretningsudvalget i Dansk Blindesamfund i 2025 er Erik Vind Frost blevet vores nye kontaktperson. Erik deltog ved vores landsmøde i april, hvor han blandt andet holdt et oplæg om, hvad DBS kan gøre for vores medlemmer og hvordan man som ung kan deltage i deres politiske arbejde.

Kombinationen af et nyt forretningsudvalg i DBSU og en ny kontaktperson fra DBS har givet anledning til et samarbejde, vi i DBSU er utrolig glade for. FU har haft kvartalsmøder med Erik, hvor vi har opdateret hinanden på vores respektive foreningers arbejde samt hvordan vi bedst kan hjælpe hinanden.
Nicklas, Hiba og Ida deltog på DBS' landsmøde i 2025, hvor Ida og Nicklas blev valgt ind i henholdsvis udvalget for uddannelse og beskæftigelse og organisationspolitisk udvalg. Vi håber, denne nye tilknytning til DBS vil hjælpe med at bygge endnu bedre bro mellem vores to organisationer.

I januar 2026 skal Ida og Nicklas deltage på Den Udvidede Nordiske Konference som en del af den danske deligation fra DBS. Det er en ny oplevelse for os begge, men noget vi glæder os meget til. Vi håber, vi kan bringe en masse relevante perspektiver og inspiration med tilbage fra vores nordiske søsterorganisationer.

[bookmark: _Toc225758798]Dansk Ungdoms Fællesråd – DUF

[bookmark: _Toc225758799]Sjómaq 2025
Af Elias S.

I år var Elias, medlem af hovedbestyrelsen og Region Østs bestyrelse afsted.
Denne weekend stod på et fantastisk seminar på Færøerne, med kulturmøder i fokus!
Dagene stod på en blanding af undervisning og workshops, med rig snak omkring vores forskelligheder og fælleshed på tværs af Danmark, Grønland og Færøerne. Der blev diskuteret alt fra individuelle syn på kultur, til store politiske spørgsmål omkring rigsfællesskabets fortid og mulige fremtid og hvordan vi bevæger os bedst fremad, mens vi stadig mødes på trods af kulturforskelle.

Ud over en masse læringsrig undervisning, stod den også på lækre madoplevelser, en smuk men våd vandretur og en vild og lige så våd sejltur. Alt i alt, har det været en givende og oplevelsesfyldt weekend i selskab med andre engagerede unge fra rigsfællesskabet.
Billederne viser et hele gruppen samlet på et bjerg, motorbåde i det vilde vand omkring de færøske klipper, en projekter skærm med overskriften for seminaret “kulturmøder i rigsfællesskabet” og et billede af dybt fokuseret unge der lytter til et oplæg



[bookmark: _Toc225758800]Samværskursus med DUF
Skrevet af Anna Hope

Fra d. 14. Til 16. marts deltog Anna og Cecilie i DUFs samværskursus, som havde til formål, at udbrede kendskabet til, hvordan andre organisationer håndterer deres samværspolitik. I vores tilfælde deltog vi, for at få vidensdeling og inputs til, hvordan vi kunne få genoprettet en ordentlig samværspolitik.

Vi var rigtig mange forskellige organisationer, derved en bred vifte af forskelligheder, hvilket var supergodt for os, da vores små hints til godt samvær i DBSUs håndbog er ret overfladiske og ikke særlig dybdegående. På dette kursus startede vi med fællessang og en lille snak, allesammen, hvor vi fik lavet grobunds regler for dette kursus. Bl.a. at “hvad der bliver sagt i dette rum, bliver i dette rum”, “ikke tag billeder uden at spørger først” og meget mere. Det gjorde kurset mere trygt. Derefter nogle workshops.

Om lørdagen startede vi med fællessang og “ens egen vejrudsigt”, som vil sige at man skulle beskrive sine følelser med vejret. Derefter skulle vi have lidt undervisning, for vi kunne prøve at faciliterer “den svære samtale”, for at prøve det på egen krop.
Vi fik prøvet det. Jeg, Anna, blev ret overvældet. Både fordi de var ekstremt virkelighedsnært, men også fordi det gik op for mig hvor lidt DBSU gør i forhold til så mange andre. Det var virkelig en øjenåbner.

Efter “den svære samtale”, var der mere undervisning og lidt flere workshops. Aften sluttede af med festmiddag, bålhygge med skumfiduser, mere fællessang og en virkelig flot fuldmåne.
Søndag morgen startede på samme vis som lørdag morgen: fællessang, “ens egen vejrudsigt”.
Efter det dejlige boost, var det tid til evaluering, lidt flere workshops og gruppearbejde. Vi fik også lige sluttet det hele af med en kæmpe fælleskrammer.

Et virkelig givende kursus og Cecilie og jeg har fået en masse materialer og værktøjer med hjem som vi kan bruge “i det virkelige liv” i DBSU.

[bookmark: _Toc225758801]Delegeretmøde
Af Anna H.


Den 6. december deltog Thea, Anders og Anna fra hovedbestyrelsen i Dansk Ungdoms Fællesråds (DUF) delegeretmøde i DGI Huset i Vejle. Deltagelsen var, som tidligere år, både udbytterig og inspirerende. Thea deltog som DBSU’s delegerede, mens Anders og Anna deltog som observatører.

Årets delegeretmøde markerede samtidig en vigtig sejr for De kulturelle, den gruppering som DBSU er en del af. Gruppen fik vedtaget udtalelsen “Oplysning er nøglen til demokratiet”, som sætter fokus på behovet for fri og pålidelig viden som fundament for et stærkt demokrati. Udtalelsen peger blandt andet på vigtigheden af at bekæmpe misinformation, sikre mere åben adgang til forskning samt skabe bedre muligheder for unges deltagelse i fri og respektfuld dialog.

Med vedtagelsen er udtalelsen nu et politisk pejlemærke, som DUF fremover skal forholde sig til. Der skal lyde stor anerkendelse til de engagerede unge, der har været med til at udarbejde udtalelsen, samt tak for den brede opbakning, som gjorde vedtagelsen mulig.

Ud over det formelle program bød delegeretmødet også på netværk og fællesskab. Anna, Thea og Anders deltog i samtaler med mange andre organisationer, i workshoppen “Det trygge fællesskab – hvordan gør vi?”, samt i den traditionsrige arbejdersangaften. Der blev også tid til socialt samvær – og ikke mindst den gratis softice på hotellet, som kom mange deltagere til gode.

Alt i alt var delegeretmødet 2024 en stor succes, og vi ser allerede frem til at deltage igen næste år.

[bookmark: _Toc225758802]Instituttet for Blinde Og Svagsynede - IBOS
Af Ida R.

Samarbejdet med IBOS har i år udviklet sig i en retning, vi er rigtig glade for. Ida og Nicklas har haft kvartalsmøder med dem med henblik på sparing og udvikli�ng på begge sider. Det har været fantastisk at opleve den åbenhed vi er blevet mødt med, både når vores inputs var postive og når de bar præg af konstruktive bud på forandring.

Ida har siddet på vores post i IBOS' bestyrelse i år, hvilket har givet hende et indblik i de mål, udfordringer og nye tiltag, IBOS arbejder med. Det drejer sig blandt andet om IBOS' nye strategi og de udfordringer og muligheder, den nye beskæftigelsesreform vil have for blinde og svagtsynede. Det er en viden vi finder meget mening i at besidde som ungdomsforening og vi er glade for at have muligheden for at bringe vores medlemmers perspektiver med tilbage til bestyrelsen på IBOS.

Derudover har vores Region Øst også samarbejdet med IBOS om en fællesspisning på unge som inkluderede oplæg og debat fra flere DBSU-medlemmer. Du kan læse meget mere om dette arrangement i Region Østs egen årsberetning, men arrangementet var en stor succes, som resulterede i to nye medlemmer til DBSU og der arbejdes på en gentagelse i 2026.


[bookmark: _Toc225758803]Landsforeningen af Forældre til Blinde og Svagsynede - LFBS
Af Ida R.

Igen i år har vi haft et kontinuerligt samarbejde med Landforeningen for Forældre til Blinde og Svagsynede. Vi har deltaget på Syn på Barnet, hvor vi holdt et oplæg om de udfordringer der kan forekomme i søskendeflokkke, hvor det ene barn er synshandicappet. Det var en oplevelse der satte tanker i gang både hos deltagerne, men også hos os som oplægsholdere og som endnu en gang understrege vigtigheden af erfaringsudveksling, særligt til yngre synshandicappede og deres familier.

Vi var også med som repræsentanter på arrangementet Syn på Sagen, som i år havde fokus på didital tilgængelighed, hvor vi holdt et oplæg om DBSU sammen med Dansk Blindesamfund.
Thomas Sonne Jensen, LFBS' formand, var os en stor hjælp, da han igen i år takkede ja til at være dirigent til vores landsmøde.

Samtidig har vi endnu en gang afholdt Lalandia i samarbejde med LFBS i 2025, et arrangement der har sit helt eget afsnit i denne beretning.

Næste år vil vi, udover Lalandiaturen, afholde endnu en mestringstur til Hurdal. I den forbindelse har forretningsudvalget holdt møde med LFBS' bestyrelse med henblik på fælles fondssøgning. Der er blevet sendt ansøgninger afsted, som vi ser frem til at høre resultatet af i 2026.

Alt i alt har det været et år med masser af fælles arbejde for unge med synsnedsættelse, et arbejde vi glæder os til at fortsætte næste år.

[bookmark: _Toc225758804]Sammenslutningen af Unge Med Handicap - SUMH
Af Ida R.

I år har vi arbejdet på at skabe et mere aktivt samarbejde med Sammenslutningen af Unge med Handicap. I april deltog Cecilie derfor i SUMHs repræsentanskabsmøde som repræsentant for DBSU. Samtidig har Ida i løbet af 2025 haft løbende sparingsmøder med SUMHs sekretariat med henblik på at hjælpe hende i arbejdet med ledelse og strukturering af arbejdet med formandsskabet i DBSU. Det er møder, som er planlagt til at fortsætte i det nye år, med mulighed for at involvere resten af DBSUs forretningsudvalg.

[bookmark: _Toc225758805]Afslutning
Hele hovedbestyrelsen vil meget gerne benytte lejligheden til at sige tusind tak for i år! Tak for hjælpen, tak for samarbejdet, jeres deltagelse og engagement.
Vi har haft et år, som har budt på velafholdte arrangementer, masser af repræsentantskab, styrkede relationer til nye og gamle samarbejdspartnere og meget meget mere. Vi er glade for at have brugt året i jeres selskab og glæder os til meget mere af det hele og alt det nye der skal ske. Vi ses næste år!

